ยืนยันเปิดโอกาสให้ครอบครัวคนไทยทุกกลุ่มเป้าหมายเข้าถึงทุนการศึกษา ควบคู่การจัดงานมหกรรมไกล่เกลี่ยหนี้
นายชัยณรงค์ กัจฉปานันท์  ผู้จัดการกองทุนเงินให้กู้ยืมเพื่อการศึกษา หรือ กยศ. เปิดเผยว่า รัฐบาลกำหนดนโยบายให้ปี 2565 เป็นปีแห่งการแก้หนี้ภาคครัวเรือน โดยกลุ่มลูกหนี้ กยศ. เป็น 1 ใน 8 กลุ่มเป้าหมายที่รัฐบาลต้องการช่วยไกล่เกลี่ยหนี้ก่อนฟ้องและหนี้หลังมีคำพิพากษา พร้อมร่วมมือกับกระทรวงยุติธรรม หาแนวทางในการไกล่เกลี่ยหนี้ กยศ. ภายในงานมหกรรมไกล่เกลี่ยหนี้สินครัวเรือน ครั้งที่ 1 ซึ่งจัดขึ้น ที่ศูนย์นิทรรศการและการประชุมไบเทค ระหว่างวันที่ 25-26 กุมภาพันธ์นี้ แบ่งเป็นลูกหนี้ 2 กลุ่มประกอบด้วย กลุ่มที่ยังไม่ถูกดำเนินคดีฟ้องร้องและกลุ่มลูกหนี้ที่ถูกฟ้องร้องเข้าสู่กระบวนการบังคับคดี ในช่วงแรกกลุ่มลูกหนี้ที่ยังไม่ถูกดำเนินคดีฟ้องร้องดำเนินคดีที่อาศัยในพื้นที่กรุงเทพมหานครและปริมณฑลหากเข้ามาไกล่เกลี่ยหนี้ภายในงานนี้จะไม่ถูกฟ้องคดีอย่างแน่นอน พร้อมได้รับการปรับโครงสร้างหนี้เปิดโอกาสทำข้อตกลงขยายระยะเวลาชำระหนี้ไปจนถึงอายุ 65 ปี ได้รับส่วนลดเบี้ยปรับและที่พิเศษหากลูกหนี้สามารถปลดภาระหนี้ได้ร้อยละ 25 จะได้รับการปลดภาระผู้ค้ำประกันทันทีเมื่อการแก้ไข พ.ร.บ. กยศ. มีผลบังคับใช้ ขณะที่กลุ่มลูกหนี้ที่ถูกฟ้องร้องเข้าสู่กระบวนการบังคับคดีและมีการยึดทรัพย์ไปแล้ว สามารถเข้ามาทำการไกล่เกลี่ยหนี้ภายในงานนี้เพื่อทำข้อตกลงกับ กยศ.ไม่ให้นำทรัพย์ที่ยึดไปขายทอดตลาดโดยจะยอมชำระเงินเป็นระยะเวลา 6 ปี เมื่อผ่อนชำระจนครบแล้ว กยศ. จะดำเนินการถอนการยึดทรัพย์ให้ทันที และหลังจากนี้ กยศ. จะกระจายการงานมหกรรมไกล่เกลี่ยหนี้ไปตามภูมิภาคต่างๆ ทั่วประเทศประเทศ หากมาไม่ทันช่วงเวลาดังกล่าวจะไม่เสียสิทธิ์ โดย กยศ. ได้ชะลอการดำเนินคดีออกไปก่อน ทั้งนี้ข้อมูล ลูกหนี้ กยศ. ตั้งแต่จัดตั้งโครงการจนถึงปัจจุบันมี ประมาณ 6 ล้านคน รวมวงเงินกู้แล้วกว่า 600,000 ล้านบาท สามารถปิดบัญชีแล้วประมาณ 1 ล้านคน อยู่ระหว่างการศึกษาเล่าเรียประมาณ 1 ล้านคน อยู่ระหว่างการผ่อนชำระประมาณ 4 ล้านคน โดยยืนยัน กยศ. ดำเนินการตามกฎหมาย ไม่มีเจตนาจะฟ้องร้องคดีหรือยึดทรัพย์ลูกหนี้ผู้จัดการ กยศ. ยังเปิดเผยถึงกรณีผู้กู้รายใหม่ที่มีความกังวล พ่อแม่ผู้ปกครองเป็นลูกหนี้ กยศ. เดิมอยู่แล้วและเข้าข่ายผิดนัดชำระหนี้มาก่อนก็ตาม กยศ. ยังเปิดโอกาสให้บุตรหลานสามารถกู้ยืมเงินได้โดยไม่ถูกตัดสิทธิ์ พร้อมเปิดโอกาสให้กับทุกกลุ่มเพื่อเป็นหลักประกันให้คนไทยทุกครอบครัวมีทุนการศึกษา